Sigħat twal ta’ investigazzjoni ma jaqtgħu xejn dwar il-qtil makabru tat-Tnejn li għadda fis-Swieqi wasslu biex ilbieraħ filgħaxija l-Pulizija tad-Dipartiment Investigazzjonijiet Kriminali bdew jemmnu li jistgħu jaslu biex isolvu dan l-omiċidju partikulari u daqstant ieħor diffiċli. Żviluppi fl-aħħar sigħat tal-investigazzjonijiet qawwew qalb il-Pulizija li jistgħu jaslu biex isolvu dan id-delitt li għalkemm inħadem tajjeb ħafna u jidher li kien ilu jkun imħejji, madankollu mhuwiex wieħed perfett u t-terzi moħbija wara dan id-delitt wettqu xi żbalji li jafu jkunu kruċjali għalihom. Għalkemm uffiċjalment il-Pulizija ma kellhom lil ħadd arrestat jew suspettat dwar dan id-delitt, madankollu mit-Tnejn filgħaxija ’l quddiem kienu diversi l-persuni li ġew mitkellma mill-Pulizija. Fost l-oħrajn kienet interrogata diversi drabi Irina Alexandrovna Micallef li fil-ħin tad-delitt jidher li jew kienet qed tipprepara biex tivvjaġġa lejn Malta jew inkella kienet fl-ajru diġà qed tivvjaġġja lejn Malta. Ir-relazzjoni bejn David Abela u Irina Alexandrovna Micallef ilha għaddejja ftit taż-żmien mhux ħażin, iżda fl-aħħar ġimgħat din tgħarrqet sal-punt li f’jum minnhom l-istess David Abela kien kostrett imur fl-Għassa tal-Pulizija biex jagħmel rapport dwarha. Il-koppja Abela-Micallef għandha wkoll wild minn din ir-relazzjoni. Fil-verità David Abela għandu tlett itfal oħra miż-żwieġ tiegħu, filwaqt li r-Russa hi omm ta’ wild ieħor imwieled lil hinn minn din ir-relazzjoni. Ħbieb tal-koppja Abela-Micallef matul il-jiem li għaddew tkellmu mal-Pulizija u qalu li għalkemm il-perjodu ta’ qamar il-għasel għall-koppja kien wieħed relattivament twil, madankollu fl-aħħar ġimgħat din ir-relazzjoni bdiet bil-mod il-mod tbatti sal-punt li kien ikollhom spiss xi jgħidu u x’jargumentaw. Jekk David Abela hu meqjus bħala negozjant baħbuħ, magħruf f’numru ta’ ċrieki ta’ negozju u anki b’rabta mal-baħar, hu wkoll kunsidrat bħala raġel tal-flus. Hu kellu numru ġmielu ta’ kumpaniji li direttament hu kien is-sid tagħhom. Barra minn hekk kien ukoll azzjonist f’għadd ta’ kumpaniji oħrajn. Dawn, min mod u min mod ieħor, kienu sejrin tajjeb u kienu qed jirrendu flus tajba lil David Abela li kien kunsidrat ukoll bħala raġel sinjur. Hemm min isostni wkoll li direttament jew indirettament dan kollu influwenza qatigħ il-ħajja privata ta’ David Abela. U proprju dwar dan il-Pulizija qed taħdem biex jintefa’ aktar dawl fuq l-istil tal-ħajja privata tiegħ